《六丑》
宋代·杨泽民

叹浓欢易散，便忍把、恩情抛掷。恁时寸心，惟思生翅翼。

别后踪迹。不定如萍泛，暂抛江沔，又留连京国。芳容料见尤光泽。

共赏青楼，同游绮陌。皆曾痛怜深惜。纵鳞鸿托意，云水犹隔。

兰房深寂。映轻红淡碧。翠竹名花底、同燕息。杯盘屡肯留客。

见真诚厚爱，意深情极。乌纱剪为新冠帻。谁知道、荏苒尘埃带抹，任他倾侧。

朝云信、且候潮汐。但寸心、未改伊人在，应须近得。

作者简介：南宋乐安人。著有《和清真词》，时人合周邦彦、方千里词刻之，号三英集。作品有《瑞龙吟》、《琐窗寒》、《风流子 》、《渡江云》、《应天长 》、《荔枝香》、《还京乐》、《扫花游》、《玲珑四犯 》、《解连环》等。